**DÔVODOVÁ SPRÁVA**

**B. Osobitná časť**

K bodu 1 až 3:

Legislatívno-technická úprava zohľadňujúca zmenu názvu Ministerstva dopravy a výstavby Slovenskej republiky na Ministerstvo dopravy Slovenskej republiky.

K bodu 4 a 6:

Tento novelizačný bod legislatívno-technicky upravuje presun kompetencií na úseku územného plánovania a výstavby z Ministerstva dopravy a výstavby Slovenskej republiky na novovznikajúci Úrad pre územné plánovanie a výstavbu Slovenskej republiky.

K bodu 7:

Uznesením vlády č. 168/2011 z 9. marca 2011 bol ako preventívny orgán podľa článku 6 Dohovoru OSN proti korupcii, ktorý bol prijatý v New Yorku 31. októbra 2003 notifikovaný Úrad vlády SR. Kompetencie Úradu vlády SR v oblasti prevencie korupcie však neboli riadne zapracované do zákona č. 575/2001 Z. z. o organizácii činnosti vlády a organizácii ústrednej štátnej správy (kompetenčný zákon) v platnom znení. Problematika prevencie korupcie v súčasnosti formálne nie je v pôsobnosti žiadneho ústredného orgánu štátnej správy. Vzhľadom na jej význam pre riadne fungovanie verejnej správy v súlade so zásadami právneho štátu je však potrebné, aby sa jej venovala náležitá pozornosť aj tým, že kompetencie v oblasti prevencie korupcie budú riadne zverené kompetenčným zákonom do pôsobnosti ústredného orgánu štátnej správy. Navrhuje sa doplniť kompetenčný zákon tak, aby sa doň premietol súčasný stav a pôsobnosť Úradu vlády SR v oblasti prevencie korupcie. Ide o formálne zosúladenie právneho stavu s aplikačnou praxou.

K bodu 8:

Legislatívno-technická úprava vnútorných odkazov.

K bodu 5 a 9:

Novelizačným bodom sa navrhuje zriadiť Úrad pre územné plánovanie a výstavbu Slovenskej republiky ako ostatný ústredný orgán štátnej správy. Dôvodom zriadenia je centralizácia agendy územného plánovania a výstavby s cieľom zlepšenia a posilnenia dlhodobo zanedbávanej a pre výstavbu a všeobecný sídelný a územný rozvoj tak podstatnej činnosti akou je územné plánovanie na základe jednotných princípov, zásad a metodiky. Zámerom predkladateľa je taktiež reforma štátnej správy v oblasti výstavby profesionalizácia odborných kapacít na centrálnej ale i regionálnej úrovni a posilnenie transparentnosti, efektívnosti a hospodárností doterajších stavebných a územných konaní.

K bodu 10:

V nadväznosti na uvedené zmeny súvisiace s prechodom kompetencií sa v príslušných prechodných ustanoveniach navrhuje intertemporálna právna úprava upravujúca súvisiace procesy spojené s prechodom práv a povinností (zamestnanecké vzťahy, správa majetku štátu a pod.).

K čl. II až čl. VII

V nadväznosti na zmeny v čl. I – zriadenie Úradu pre územné plánovanie a výstavbu Slovenskej republiky a prechod kompetencií na úseku územného plánovania a výstavby spolu s prechodom kompetencií špeciálnych stavebných úradov sa navrhuje v článku II až IX vykonať nevyhnutné legislatívno-technické zmeny a úpravy súvisiace s prechodom práv a povinností.

K čl. III novelizačnému bodu 8

Základom pripravovanej novej právnej úpravy na úseku územného plánovania a výstavby je plná elektronizácia a následná digitalizácia procesov v novom jednotnom informačnom systéme, ktorého správcom a prevádzkovateľom bude úrad pre územné plánovanie a výstavbu.

Informačný systém bude zabezpečovať zjednotený pohľad na dáta a integrované systémy prostredníctvom štandardných rozhraní výmeny dát, bude podľa príslušných oprávnení prístupný pre všetkých účastníkov územného plánovania a procesov výstavby a bude poskytovať potrebné služby pre jednotlivé fázy územného plánovania, výstavby a prevádzky stavieb a bude budovaný na podklade informačných systémov podľa § 130 zákona č.50/1976 Zb. o územnom plánovaní a stavebnom poriadku, ktoré budú delimitované spolu s kompetenciami na tomto úseku z Ministerstva dopravy a výstavby Slovenskej republiky na úrad pre územné plánovanie a výstavbu Slovenskej republiky.

Informačný systém bude budovaný postupne v 2 etapách. V prvej etape bude obsahovať dátovú a v druhej etape aj procesno-formulárovú vrstvu. Procesno-formulárová vrstva bude zabezpečovať výkon úradnej moci na úseku územného plánovania a výstavby plne elektronicky v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

Dátová vrstva bude obsahovať podkladové vrstvy existujúceho stavu územia (najmä krajinná pokrývka, údaje katastra nehnuteľností, údaje o dopravnej a technickej infraštruktúre, chránených objektoch a územiach, ochranných pásmach a stavebné objekty v nízkom detaile) a zjednodušené  modely plánovaných alebo realizovaných stavebných objektov, ktoré budú vytvárané činnosťou účastníkov územného plánovania a výstavby, následne uložené v systéme. Podkladové vrstvy a modely stavebných objektov budú postupne vytvárať integrovaný digitálny model územia Slovenskej republiky.

Úrad ako správca informačného systému v súlade s § 2 ods. 6 zákona č. 95/2019 Z. z. o informačných technológiách vo verejnej správe môže určiť prevádzkou informačného systému aj inú právnickú osobu a z tohto dôvodu predkladateľ prehodnotil i prínos takejto možnosti budovania verejno-súkromného partnerstva pri prevádzke informačného systému. Pri pristúpení k tomuto modelu a stanovení hodnoty - výšky kapitálovej investície - sa vychádza z expertného odhadu možnej účasti štátu pri budovaní takéhoto informačného systému podporenom zároveň  konzultáciami so zástupcami Centier excelentnosti zahraničných univerzít, ktoré sa problematikou zaoberajú, ako napr. Standford University.

Kapitálová investícia je limitovaná maximálnou výškou 2 mil. Eur, čo bude predstavovať hotovostný vklad, prípadne sčasti nahradené kapitalizovanými výstupy aktivít, ktoré úrad vykonáva v rámci prípravy nového zákona. Prínosom tejto investície pre štát je participácia štátu na budúcich dividendách, vplyv štátu na vyvíjané a poskytované služby prevádzkovateľom informačného systému, zabezpečenie ochrany záujmov štátu pri činnosti prevádzkovateľa informačného systému ako aj zvýšenú motiváciu súkromného investora pri účasti štátu na projekte.

K čl. VIII

Navrhovaná účinnosť časovo zodpovedá predpokladanému času prerokúvania a schvaľovania zákona a delená účinnosť v článku III a VII zohľadňuje i účinnosti návrhu zákona o územnom plánovaní a návrhu zákona o výstavbe, ktoré nahradia doteraz platný a účinný zákon č. 50/1976 Zb. o územnom plánovaní a výstavbe (stavebný zákon) v znení neskorších predpisov.